Šis raksts ir par uzņēmēju. Par citām jēdziena **Gavrilovs** nozīmēm skatīt nozīmju atdalīšanas lapu.

**Vitālijs Gavrilovs** (dzimis 1947. gada 21. janvārī Tartu rajonā, Igaunijas PSR) ir Latvijas uzņēmējs un sabiedriskais darbinieks.

Biogrāfija un izglītība
-----------------------

Vitālijs Gavrilovs dzimis 1947. gadā Igaunijā, Ninas ciemā pie Peipusa ezera. Pēc vidusskolas beigšanas 1963. gadā, iestājies Rīgas Politehniskajā institūtā, kuru absolvējis 1969. gadā, iegūstot inženiera - mehāniķa diplomu. 1973. gadā viņš sekmīgi noslēdzis mācības arī RPI Inženierekonomiskajā fakultātē, bet 1993. gadā ieguvis ekonomikas maģistra grādu Latvijas Universitātē.

Karjera un uzņēmējdarbība
-------------------------

### Pirmsaldara posms

1969. gadā sācis strādāt Liepājas mašīnbūves rūpnīcā par meistaru. No 1970. līdz 1977. gadam strādājis Rīgas Tramvaju un trolejbusu pārvaldē par meistaru, vēlāk par galveno inženieri. No 1977. līdz 1979. gadam - Valsts darba komitejā. 1979. gadā ticis iecelts par Rīgas Kirova rajona izpildkomitejas priekšsēdētāja vietnieku un šinī amatā nostrādājis līdz 1985. gada sākumam.

### Aldaris

Gavrilovs tika nozīmēts par alus darītavas "Aldaris" ģenerāldirektoru 1985. gada 14. februārī. Ar to viņam aizsākās gandrīz divdesmit gadu ilgs posms Latvijas lielākās alus darītavas vadīšanā, kura laikā notika gan investora piesaistīšana, gan uzņēmuma privatizācija. Gavrilovam uzņēmumā piederēja arī akciju pakete, kura tika pārdota 2007. gadā. 2004. gada 24. februārī a/s "Aldaris" akcionāru gada pilnsapulcē uzņēmuma prezidents Vitālijs Gavrilovs paziņoja par atkāpšanos no amata.

### Grindeks

2003. gada sākumā, vēl būdams amatā "Aldarī", Gavrilovs nopirka 14% zāļu ražotāja a/s "Grindeks" akciju. Tai pašā gadā kļuva arī par "Grindeks" padomes priekšsēdētāja vietnieku. Laika gaitā Gavrilova akciju procents ir mainījies, un 2009. gada 25. maijā viņam piederēja 11,3 procenti akciju, kas viņu padarīja par trešo lielāko uzņēmuma akcionāru pēc Kirova Lipmana un Annas Lipmanes.

2010. gada aprīlī V.Gavrilovs sev piederošo "Grindeks" akciju paketi pārdeva Krievijas farmācijas uzņēmumam "*Farmstandart*". Viņš atstāja arī savu amatu uzņēmuma padomē, bet "Grindeks" izstājās no Gavrilova vadītās Latvijas darba devēju konfederācijas.

Sabiedriskā darbība
-------------------

Vitālijs Gavrilovs ir aktīvi piedalījies vairāku Latvijas sabiedrisko organizāciju (nodibinājumu) darbībā un vadīšanā. Tā, viņš ir ilggadīgs ietekmīgās Latvijas Darba devēju konfederācijas prezidents. Ilgstoši darbojies arī otrā Latvijas uzņēmēju organizācijā - Latvijas Tirdzniecības un rūpniecības kamerā, bijis Latvijas Jātnieku federācijas prezidents.

Tomēr lielāko popularitāti iemantojis ar labdarības akcijām un dalību dažādos publiskos pasākumos un televīzijas pārraidēs. Par lielo Vitālija Gavrilova pozitīvo atpazīstamību liecina 2009. gada novembrī veiktā SEB bankas klientu aptauja. Tajā atklājās, ka 22% aptaujāto vīriešu, sasniedzot cienījamu vecumu, labprāt līdzinātos Vitālijam Gavrilovam.

* No 1991. gada - pārstāvis Starptautiskajā Darba organizācijā (ILO) un Starptautiskajā Darba devēju organizācijā (IEO).
* No 1996. gada - Latvijas Nacionālās trīspusējās sadarbības padomes līdzpriekšsēdētājs.
* No 2004. gada - Eiropas Biznesa konfederācijas BusinessEurope padomes loceklis.
* No 2004. gada - Eiropas Ekonomikas un Sociālo lietu komitejas loceklis.
* No 2016. gada - pārstāv Latvijas Darba Devēju Konfederācijas (LDDK) intereses *Business at OECD*.

Apbalvojumi
-----------

* Francijas Goda Leģiona ordenis (2002)
* IV pakāpes Triju Zvaigžņu ordenis (2007)
* *Commandeur De L'ordre Leopold II* (2007)

Personīgā dzīve
---------------

Precējies jau vairāk kā 50 gadus ar Lidiju Gavrilovu. Ir divas meitas - Natālija un Helēna.

Atsauces
--------

1. ↑  Виталий Гаврилов — меценат и космонавт, rus.delfi.lv, 08.02.2007.
2. 1 2  Latvijas Republikas 5. Saeimas sēde, saeima.lv, 23.08.1995.
3. 1 2  Autobiogrāfija, vestnesis.lv, 09.08.1995.
4. 1 2  ‘Aldara’ prezidents Vitālijs Gavrilovs paziņo par atkāpšanos no amata, delfi.lv, 24.02.2004.
5. ↑  Latvijas 100 visvairāk nopelnījušie uzņēmēji Arhivēts 2008. gada 29. janvārī, *Wayback Machine* vietnē. db.lv, 18.01.2008.
6. ↑  Gavrilovs un Naglis izglābj Lipmanu ģimeni, tvnet.lv, 13.02.2003.
7. ↑  "Grindeks" nerevidēti konsolidētie finanšu pārskati Arhivēts 2015. gada 20. septembrī, *Wayback Machine* vietnē. nasdaqomxbaltic.com, 13.02.2003.
8. ↑  Gavrilovs pārdevis savas "Grindeks" akcijas Krievijas uzņēmumam, tvnet.lv, 12.04.2010.
9. ↑  Gavrilovs pamet "Grindeks"; uzņēmums izstājas no LDDK Arhivēts 2010. gada 17. aprīlī, *Wayback Machine* vietnē. tvnet.lv, 14.04.2010.
10. ↑  lddk.lv: Cilvēki, pārbaudīts 07.02.2010.
11. ↑  SEB bankas preses relīze Arhivēts 2010. gada 16. janvārī, *Wayback Machine* vietnē. seb.lv, 11.12.2009.
12. ↑  ILO: ILC Speeches
13. ↑  IOE: MEETING OF THE EUROPEAN MEMBERS Warsaw (Poland) 11 - 12 September 2014
14. ↑  Ministru kabinets: Nacionālā trīspusējās sadarbības padome
15. ↑  EESC members: GAVRILOVS, Vitālijs
16. ↑  LDDK par *Business at OECD*: Uzņēmējdarbības un rūpniecības konsultatīvā padome *Business at OECD* darbojas Ekonomiskās sadarbības un attīstības organizācijas (Organization for Economic Cooporation and Development, OECD) ietvaros.
17. ↑  SEB bankas preses relīze, delfi.lv, 30.09.2002.
18. ↑  Ordeņu kapitula paziņojums par Triju Zvaigžņu ordeņa piešķiršanu Arhivēts 2017. gada 17. septembrī, *Wayback Machine* vietnē. president.lv, 27.03.2007.
19. ↑  *Ordre de Leopold II* 2007. gada 21. oktobrī, Karel de Gucht, Le Ministre des Affaires entrangeres